Det Europæiske Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om røgaromaer, som anvendes eller er bestemt til anvendelse i eller på fødevarer"

(KOM(2002) 400 endelig - 2002/0163 (COD))

(2003/C 85/08)

Rådet for Den Europæiske Union besluttede den 24. juli 2002 under henvisning til EF-traktatens artikel 95 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Faglige Sektion for Landbrug, Udvikling af Landdistrikterne og Miljø, som udpegede Ann Davison til ordfører. Sektionen vedtog sin udtalelse den 29. oktober 2002.

EØSU vedtog på sin 395. plenarforsamling af 11. og 12. december 2002, mødet den 11. december, følgende udtalelse med 95 stemmer for, 1 imod og 6 hverken for eller imod.

1. Resumé af Kommissionens forslag

1.1. Den 15. juli 2002 vedtog Europa-Kommissionen et forslag vedrørende nye procedurer for sikkerhedsvurdering og godkendelse af "røgaromaer". Røgaromaer anvendes ofte i stedet for frisk røg for at for at give mad som kød, fisk eller chips en røget smag.

1.2. Røg har en kompleks kemisk sammensætning, der bl.a. afhænger af, hvilken art træ der anvendes, og hvilken metode der anvendes til at frembringe røg osv. Røgede fødevarer giver generelt anledning til en vis sundhedsmæssig bekymring.

1.3. Røgaromaer fremstilles ved at kondensere frisk røg i vand. Den kondenserede røg fraktioneres og renses derefter under fremstillingen af røgaromaer. Som følge af denne rensning anses det generelt for mindre sundhedsmæssigt problematisk at anvende røgaromaer end traditionel røgning.

1.4. Kommissionen foreslår, at der fastsættes en procedure for sikkerhedsvurdering og godkendelse af røgkondensater (de mange eksisterende røgaromaer er kun baseret på et begrænset antal røgkondensater, der findes i handelen). Røgaromaer til EF-markedet fremstilles kun af nogle få virksomheder i og uden for EU. Virksomhederne har hver især kun et meget begrænset antal primærprodukter. Det anslås, at det ikke er mere end 20 produkter, der skal evalueres.

1.5. Ved ansøgning om godkendelse af en røgkondensator skal ansøgeren forelægge detaljeret information om metoden til fremstilling af produktet og om de efterfølgende trin i fremstillingen af afledte røgaromaer, påtænkte toksikologiske undersøgelser og validerede metoder til prøveudtagning og påvisning. Vurderingen foretages af Den Europæiske Fødevaresikkerhedsautoritet.

1.6. Kommissionen vil tage stilling til hver enkelt ansøgning på baggrund af resultatet af vurderingen. Kommissionen foreslår, at godkendelserne får en løbetid på 10 år, hvorefter der skal foretages en ny vurdering.

2. Generelle bemærkninger

2.1. Udvalget stiller sig positivt til Kommissionens forslag, da det vil sikre en ensartet og harmoniseret procedure for godkendelse af røgaromaer på EU-plan. Situationen i medlemsstaterne er meget forskelligartet. Nogle medlemsstater har en meget stram godkendelsesprocedure, andre har slet ikke nogen. Forbrugere, industri og alle involverede parter vil få gavn af en gennemsigtig procedure, som er baseret på et højt niveau for beskyttelse af menneskers sundhed og for beskyttelse af forbrugernes interesser.

2.2. Udvalget støtter den foreslåede procedure og især udpegningen af Den Europæiske Fødevaresikkerhedsautoritet som det centrale organ for vurdering af røgaromaer.

3. Særlige bemærkninger

3.1. Udvalget støtter oprettelsen af en positivliste over godkendte produkter. Listen vil indeholde en klar beskrivelse og karakterisering af primærproduktet, betingelserne for at anvende det i eller på bestemte fødevarer eller fødevarekategorier og den dato, godkendelsen gælder fra. Udvalget bemærker, at denne liste, og alle senere opdaterede versioner, vil blive offentliggjort.

3.2. Ansøgninger om godkendelse skal bl.a. vedlægges oplysninger, der er nødvendige for den videnskabelige vurdering af primære røgkondensater og primære tjærefraktioner. Den person, som er ansvarlig for markedsføringen af produktet, er ligeledes ansvarlig for at tilvejebringe disse oplysninger. De nødvendige oplysninger omfatter toksikologiske undersøgelser af primærproduktet.

3.3. Udvalget er bekymret for, at forekomsten af forskellige analytiske metoder og variation i kvaliteten af disse metoder til at opdage mulige problemer kan underminere de opstillede mål for forslaget om harmonisering af situationen på EU-plan samt et højt niveau for beskyttelse af menneskers sundhed og beskyttelse af forbrugerne. Det er derfor vigtigt at fastlægge strenge kriterier for prøvetagning og prøvning og godkende metoder, som vil sikre sammenlignelighed og høj kvalitet i de resultater, ansøgerne forelægger. Dette nævnes kun som en mulighed i Kommissionens forslag (art. 16, stk. 2 og 3). Udvalget er af den opfattelse, at kun ansøgninger vedrørende produkter, der er vurderet under anvendelse af disse metoder, bør godkendes.

3.4. En godkendelse kan ændres, inddrages eller trækkes tilbage. Dette kan gøres på initiativ af indehaveren af godkendelsen, Den Europæiske Fødevaresikkerhedsautoritet eller en medlemsstat. Udvalget stiller sig positivt til denne bestemmelse og fremhæver vigtigheden af den. Når først et produkt er på markedet, er det vigtigt at foretage en vurdering af situationen, efter at markedsføringen har fundet sted. Hvis det viser sig, at anvendelsen af et produkt er forbundet med skadelige virkninger på mennesker eller for eksempel på miljøet, og at der er alvorlig og veldokumenteret grund til bekymring, skal det være muligt at begrænse eller forbyde produktets anvendelse, efter at det er blevet godkendt.

3.5. Udvalget har overvejet muligheden for at anbefale, at alle interesserede parter bør have mulighed for at bede Autoriteten om at tage godkendelserne op til vurdering på ny. Udvalget er klar over, at dette kan betyde mere arbejde til Autoriteten, som ville skulle tage stilling til alle anmodninger fra offentligheden. En sådan ændring af Kommissionens forslag vil måske ikke være hensigtsmæssig. Ikke desto mindre anmoder udvalget medlemsstater, Kommissionen, Autoriteten og indehavere af godkendelser om at være åbne og kigge nøje på velbegrundede anmodninger om revurdering af godkendelser.

3.6. Godkendelser, der gives i henhold til den foreslåede forordning, skal fornys hvert tiende år. Udvalget er helt enig i denne bestemmelse. Løbetiden på ti år for godkendelserne er med til at sikre, at der regelmæssigt foretages vurderinger og revurderinger af produkter på markedet.

4. Konklusioner

4.1. EØSU støtter forslaget og hilser det velkommen, men opfordrer samtidig Kommissionen til at overveje udvalgets anbefalinger vedrørende fastsættelsen af strengere kriterier i forbindelse med prøvetagning og prøvning og validerede analytiske metoder for at sikre målsætningen om harmonisering af situationen på europæisk plan.

Bruxelles, den 11. december 2002.

Roger Briesch

Formand for

Det Europæiske Økonomiske og Sociale Udvalg